Đuro Tošić
Đuro Tošić (Žljebovi, Sokolac, 1. oktobar 1946 – Beograd, 6. februar 2019) bio je historičar. Studirao je historiju na Filozofskom fakultetu Univerziteta u Sarajevu. Diplomirao je 1971. Postdiplomski studij iz medievalistike završio na Filozofskom fakultetu Univerziteta u Beogradu gdje je 1976. odbranio magistarsku radnju pod naslovom Bosanska država u vrijeme vladavine kralja Dabiše. Doktorsku tezu pod naslovom Trg Drijeva u srednjem vijeku odbranio je na Filozofskom fakultetu u Beogradu 1982. Bio je saradnik Enciklopedije Jugoslavije i Enciklopedije rane Evrope. Učestvovao je na većem broju naučnih skupova u zemlji i inostranstvu. Kao stipendista italijanske vlade proveo je školsku 1979/80. na specijalizaciji na Državnom univerzitetu u Rimu. Bio je urednik Godišnjaka Društva istoričara Bosne i Hercegovine. Na Odsjeku za historiju Filozofskog fakulteta zaposlen kao asistent 1971, docent 1982, vanredni profesor 1988. na predmetu Historija južnoslovenskih naroda srednji vijek. Obavljao je dužnost prodekana za nastavu školske 1985/86. U radnom odnosu na Filozofskom fakultetu u Sarajevu bio je do 1992. Od tada živi u Beogradu. Radi u Istorijskom institutu u Beogradu i na Filozofskom fakultetu u Istočnom Sarajevu (Pale). Područje Tošićevog proučavanja je historija srednjovjekovne Bosne. Objavio je tri knjige i veći broj radova, prikaza i osvrta u stručnim časopisima (Godišnjak Društva istoričara Bosne i Hercegovine, Prilozi Instituta za istoriju, Hercegovina, Istorijski časopis, Tribunia, Anali Dubrovnik i dr.).